KIRJALLINEN KYSYMYS E-2880/02

esittäjä(t): Giles Chichester (PPE-DE) komissiolle

(14. lokakuuta 2002)

Aihe: Energiamarkkinoiden vapauttamisen edistyminen EU:ssa

Energiamarkkinoiden vapauttaminen aiheuttaa paljon ristiriitoja ja sen laajuudesta Euroopan unionin 15 jäsenvaltiossa on olemassa erilaisia tilastotietoja.

Sen vuoksi haluaisin tietää:

- Mikä on sähkön ja kaasun energiamarkkinoiden vapauttamisen tämän hetkinen taso EU:n jäsenvaltioissa, erityisesti Ranskassa?

- Mitä kriteereitä komissio käyttää, kun se määrittelee a) sähkön ja kaasun markkinat ja b) markkinoiden vapauttamisen?

- Mikä on komission edellä mainittuja tarkoituksia varten keräämien tietojen lähde ja miltä ajalta tiedot ovat peräisin?

Loyola de Palacion komission puolesta antama vastaus

(22. marraskuuta 2002)

Yhteisön kaasu- ja sähkömarkkinoiden vapauttaminen koostuu seuraavista toimenpiteistä:

- luodaan kilpailua sähköntuotannon markkinoille ja kaasun tuotannon ja maahantuonnin markkinoille sekä kehitetään avoimia tukkumarkkinoita, joilla on useita toimijoita,

- luodaan kilpailua kaasun ja sähkön loppujakelumarkkinoille varsinkin antamalla asiakkaille mahdollisuus valita toimittajansa ja asteittain laajentamalla valintamahdollisuuksia,

- eriytetään ne liiketoiminnan osat, jotka ovat luontaisia monopoleja, eli siirto- ja jakeluverkot, ja säännellään verkkojen käytöstä perittäviä hintoja,

- yhdennetään kansallisia sähkö- ja kaasumarkkinoita ottamalla käyttöön yhdenmukaiset säännöt siirtomaksuille ja kapasiteetin kohdentamiselle.

Komissio julkisti hiljattain toisen vertailuraporttinsa sähkön ja kaasun sisämarkkinoista(1). Raportti löytyy liikenteen ja energian pääosaston verkkosivuilta osoitteesta http://europa.eu.int/comm/energy/en/elec_single_market/index_en.html.

Raportissa on ajantasaista tietoa alan politiikasta eri jäsenvaltioissa sekä viimeaikaisista saavutuksista.

Suoraan parlamentin jäsenelle ja parlamentin sihteeristöön on lähetetty raporttiin sisältyvä taulukko, joka kuvaa markkinoiden ilmoitettua avoimuustasoa. Taulukon viimeisimmät tiedot ovat lokakuulta 2002.

Taulukosta käy ilmi, että Ranskan kohdalla sekä sähkö- että kaasumarkkinoiden ilmoitettu avoimuustaso vastaa nykyisissä direktiiveissä edellytettyä vähimmäistasoa. Kaasumarkkinoiden avaaminen perustuu tosin vain sääntelyviranomaisten ja suurimpien kaasuyhtiöiden epäviralliseen sopimukseen. Kaasudirektiiviä(2) ei ole siirretty Ranskan lainsäädäntöön, ja asia on parhaillaan yhteisöjen tuomioistuimen käsiteltävänä.

Markkinoiden ilmoittaminen avatuiksi ei kuitenkaan sinällään tarkoita, että markkinat toimisivat hyvin. Tehoton sääntely, mahdolliset ristikkäistuet, toimintojen riittämätön eriyttäminen ja markkinoiden keskittyminen voi edelleen merkitä, että vertikaalisesti integroituneet yritykset kykenevät lannistamaan uudet markkinatulokkaat.

Toinen tapa vertailla vapautettavien markkinoiden avoimuutta on selvittää sellaisten asiakkaiden osuus, jotka ovat käyttäneet mahdollisuuttaan vaihtaa toimittajaa tai neuvotella itselleen uuden ehdot nykyisen toimittajansa kanssa. Tätä kuvaava taulukko, jossa on tietoa suurasiakkaista ja mahdollisuuksien mukaan pienemmistä yritysasiakkaista ja kotitalouksista, on toimitettu suoraan parlamentin jäsenelle ja parlamentin sihteeristöön.

Taulukosta näkyy, että Ranskan sähkömarkkinoilla noin 1020 prosenttia tämän mahdollisuuden omaavista asiakkaista on vaihtanut toimittajaansa tai neuvotellut itselleen uudet ehdot. Osuus vastaa noin 5 prosenttia kokonaismarkkinoista. Vastaavasti kaasumarkkinoilla vaikka 2030 prosenttia mahdollisuuden omaavista asiakkaista onkin lähtenyt Gaz de France -yhtiöltä (GDF) osuus kokonaismarkkinoista on noin 5 prosenttia.

Tiedot perustuvat jäsenvaltioiden viranomaisten toimittamiin arvioihin ja koskevat kumulatiivisesti aikaa markkinoiden vapauttamisen jälkeen, eli sähkön osalta vuosia 19992002 ja kaasun osalta vuosia 20012002. Jatkossa Eurostat aikoo kehottaa jäsenvaltioita arvioimaan tilanteen säännöllisesti vuosittain.

(1) SEC(2002) 1038.

(2) Euroopan parlamentin ja neuvoston direktiivi 96/92/EY, annettu 19 päivänä joulukuuta 1996, sähkön sisämarkkinoita koskevista yhteisistä säännöistä, EYVL L 27, 30.1.1997.